CELEX: 32017R0286
Language: mt
Date: 2017-02-17 00:00:00
Title: Regolament Delegat tal-Kummissjoni (UE) 2017/286 tas-17 ta' Frar 2017 li jemenda r-Regolament Delegat (UE) 2016/1613 f'dak li għandu x'jaqsam mal-bdiewa li jrabbu l-annimali fir-reġjuni tal-Italja milquta mit-terremoti

18.2.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 42/7
            
         REGOLAMENT DELEGAT TAL-KUMMISSJONI (UE) 2017/286
   tas-17 ta' Frar 2017
   li jemenda r-Regolament Delegat (UE) 2016/1613 f'dak li għandu x'jaqsam mal-bdiewa li jrabbu l-annimali fir-reġjuni tal-Italja milquta mit-terremoti
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b'mod partikolari l-Artikolu 219(1) flimkien mal-Artikolu 228 tiegħu,
   Billi:
   
               (1)
            
            
               Ir-Regolament Delegat tal-Kummissjoni (UE) 2016/1613 (2) ġie adottat biex jindirizza t-tfixkil fis-suq fis-settur tal-ħalib minħabba l-iżbilanċ bejn il-provvista u d-domanda fid-dinja kollha, u f'setturi tal-bhejjem oħrajn, b'mod partikolari fis-setturi tal-laħam tal-majjal, taċ-ċanga u tal-vitella, u dawk tal-laħam, tan-nagħaġ u tal-mogħoż, li wkoll kienu qed jesperjenzaw diffikultajiet tas-suq.
            
         
               (2)
            
            
               It-terremot li laqat l-Italja ċentrali fl-24 ta' Awwissu 2016 ikkawża livell għoli ta' ħsara umana u materjali li rriżulta fit-tfixkil fis-suq eċċezzjonalment qawwi fir-reġjuni milquta mit-terremoti li fil-biċċa l-kbira tagħhom huma żoni muntanjużi li jbatu minn żvantaġġi strutturali fejn it-trobbija tal-bhejjem għandha importanza ekonomika u soċjali sinifikanti. Billi r-reġjun qed ikompli jintlaqat minn terremoti sekondarji u terremoti ġodda, ir-rikors għall-għajnuna finanzjarja kif stipulat bir-Regolament Delegat (UE) 2016/1613 sar saħansitra aktar kruċjali għall-Italja.
            
         
               (3)
            
            
               Billi l-ammont allokat lill-Italja skont ir-Regolament Delegat tal-Kummissjoni (UE) 2016/1613 se jikkumpensa biss parti limitata tat-telf reali mġarrab mill-bdiewa li jrabbu l-annimali f'reġjuni milquta mit-terremoti, huwa xieraq li b'mod eċċezzjonali jiġi pprovdut li l-Italja tagħti appoġġ addizzjonali lil dawk il-bdiewa b'żieda oħra mal-għajnuna tagħha mill-UE.
            
         
               (4)
            
            
               Ir-Regolament Delegat (UE) 2016/1613 stabbilixxa l-iskadenza tat-30 ta' Settembru 2017 biex in-nefqa korrispondenti li għandha ssir sabiex dawn il-pagamenti jkunu eliġibbli għall-għajnuna tal-Unjoni, mingħajr il-konoxxenza f'dak iż-żmien li s-sitwazzjoni partikolari tar-reġjuni tal-Italja milquta mit-terremoti se tkompli tiddeterjora. Għalhekk huwa xieraq li tiġi posposta l-iskadenza għan-nefqa rilevanti li għandha ssir għal data aktar tard.
            
         
               (5)
            
            
               Huwa xieraq ukoll li tiġi posposta l-iskadenza għall-Italja biex tinnotifika l-ammonti totali tal-għajnuna mħallsa għal kull miżura, l-għadd u t-tip ta' benefiċjarji u l-valutazzjoni tal-effettività tal-miżura.
            
         
               (6)
            
            
               Sabiex ikun żgurat li l-bdiewa li jrabbu l-bhejjem fir-reġjuni tal-Italja milquta mit-terremoti jirċievu l-appoġġ malajr kemm jista' jkun, għandha ssir dispożizzjoni biex l-Italja tapplika r-regoli stabbiliti fir-Regolament Delegat (UE) 2016/1613, kif emendat b'dan ir-Regolament, mingħajr dewmien. Għalhekk, dan ir-Regolament jenħtieġ li jidħol fis-seħħ fil-jum wara dak tal-pubblikazzjoni tiegħu,
            
         ADOTTAT DAN IR-REGOLAMENT:
   Artikolu 1
   Ir-Regolament Delegat tal-Kummissjoni (UE) 2016/1613 huwa emendat kif ġej:
   
               (1)
            
            
               fl-Artikolu 1(1), jiżdied is-subparagrafu li ġej:
               “Madankollu, fir-rigward tar-reġjuni tal-Italja milquta mit-terremoti, in-nefqa b'rabta mal-pagamenti skont dan ir-Regolament għall-bdiewa li jrabbu l-bhejjem għandha tkun eliġibbli biss għall-għajnuna mill-Unjoni jekk il-pagamenti rilevanti jsiru sa mhux aktar tard mit-30 ta' Settembru 2018.”
            
         
               (2)
            
            
               Fl-Artikolu 2, jiżdiedu s-subparagrafi li ġejjin:
               “Minbarra l-appoġġ imsemmi fl-ewwel subparagrafu, fir-rigward tal-Italja, jista' jingħata appoġġ addizzjonali għall-bdiewa li jrabbu l-bhejjem fir-reġjuni milquta mit-terremoti sa massimu ta' 100 % tal-ammont kif imniżżel fl-Anness.
               L-appoġġ addizzjonali għall-bdiewa li jrabbu l-bhejjem fir-reġjuni tal-Italja milquta mit-terremoti għandu jitħallas sa mhux aktar tard mit-30 ta' Settembru 2018.”
            
         
               (3)
            
            
               Fl-Artikolu 3b, jiżdied is-subparagrafu li ġej:
               “Madankollu, fir-rigward ta' appoġġ għall-bdiewa li jrabbu l-bhejjem fir-reġjuni milquta mit-terremoti, l-Italja għandha tinnotifika lill-Kummissjoni, sa mhux iktar tard mill-15 ta' Ottubru 2018, l-ammonti totali tal-għajnuna mħallsa għal kull miżura, l-għadd u t-tip ta' benefiċjarji u l-valutazzjoni tal-effettività ta' din il-miżura.”
            
         Artikolu 2
   Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, is-17 ta' Frar 2017.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 347, 20.12.2013, p. 671.
   
      (2)  Ir-Regolament Delegat tal-Kummissjoni (UE) 2016/1613 tat-8 ta' Settembru 2016 li jipprovdi għal għajnuna ta' aġġustament eċċezzjonali lill-produtturi tal-ħalib u lill-bdiewa f'setturi tal-bhejjem oħrajn (ĠU L 242, 9.9.2016, p. 10).